Tshwane-metro sê hy reageer spoedig op grondgrypeBesetters het op 10 Maart 2018 plakkershutte onwettig op grond in East Lynne in Pretoria opgerig en oproerig geraak nadat die strukture verwyder is. Foto: Verskaf Die Tshwane-metro het gesê hy het spoedig reageer op onwettige grondgrype die afgelope naweek in Pretoria. Solly Msimanga, burgemeester van die Tshwane-metro, het in ŉ verklaring gesê die Tshwane-metropolisie het Maandagmiddag onwettige strukture in Hammanskraal afgebreek nadat plakkers gewaarsku is om die strukture te verwyder, maar dié waarskuwings op dowe ore geval het. Volgens Msimanga is die metro ook bewus van die voorval in Olievenhoutbosch langs die R55 waar daar glo erwe afgemeet en aan individue uitgedeel is. “Hoewel daar nog geen plakkershutte opgerig is nie, beskou ons die voorval as ŉ ernstige belemmering vir ons ideaal om behoorlike behuisingsgeleenthede en sosiale geriewe aan mense te bied.” In nog ŉ voorval het besetters plakkershutte onwettig op grond in East Lynne opgerig. Ook hier is die besetters gewaarsku om die plakkershutte te verwyder, maar het hulle die kennisgewings wat aan hulle oorhandig is net geïgnoreer. Die 180 plakkershutte is toe deur die metro verwyder. Besetters het op 10 Maart 2018 plakkershutte onwettig op grond in East Lynne in Pretoria opgerig en oproerig geraak nadat die strukture verwyder is. Foto: Verskaf “Nadat die onwettige strukture verwyder is, het die gemeenskapslede woedend gereageer en strate in die gebied afgesper. Die beamptes het rubberkoeëls gebruik om die oproerige skare uiteen te jaag. Niemand is in hegtenis geneem nie en geen beserings is aangemeld nie,” het Msimanga gesê. Hy het gesê dit is nie in dié stadium duidelik of daar onwettige geldtransaksies rondom die “uitdeel” van erwe plaasvind nie. Hy het lede van die gemeenskap gemaan om nie stukke grond by mense te koop of advies by mense te neem wat gemeenskappe aanhits om grond onwettig te beset nie. Die burgemeester het weereens benadruk dat sy administrasie toegewyd is daaraan om ŉ behuisingsprogram daar te stel wat behuising aan gemeenskappe verskaf op ŉ wettige, deursigtige, regverdige en korrupsie-vrye manier. Msimanga het enigiemand wat onwettige grondbesetting sien of vermoed aangemoedig om onmiddellik die Tshwane-metropolisie by 012 358 7096/6 of die naaste polisiestasie in kennis te stel. Hy het gesê wetstoepassingsagentskappe gaan voort om die gebiede wat geraak word te monitor.